O construtor galego Jacinto Rey (San José) salpicado por un presunto pelotazo na Operación Chamartín
Redacción | Xoves, 31 de Xaneiro de 2019, 11:40
ARCHIVADO EN | San Jose operación chamartín Jacinto rey BBVA pelotazo urbanístico
O Ministerio de Fomento e o Concello de Madrid melloraron extraordinaria e irregularmente as condicións para que Construtora San José e BBVA executasen a "Operación Chamartín". Así se desprende das informacións sobre o suposto 'pelotazo' adiantadas por Fátima Caballero en eldiario.es .
Jacinto Rey, dono de Grupo San José, e Ana Pastor, ministra de Fomento que aprobou o cambio na Operacion Chamartín
De feito, un informe interno de Distrito Castelana Norte (DCN), a sociedade que comparten o banco (75%) e a construtora pontevedresa (25%), presume de "incuestionables vantaxes para a sociedade" arrincadas ás administracións en 2015. Entre esas "extraordinarias melloras" están, por exemplo, a "eliminación de limitacións á transmisibilidade de chans" e outras que permiten a "recuperación dun proxecto antes inviable, cunha rendibilidade da orde do 17%".
"25 ANOS DE CONTRATOS SECRETOS"
Un dos maiores proxectos urbanísticos de Europa, a Operación Chamartín, no centro da capital de España, levaba décadas atorada, desde 1996. Tras "25 anos de contratos secretos" permitiuse a venda de "1,2 millóns de metros de chan público á metade do prezo de mercado".
Todo culminou en 2015 cando Ana Botella (Concello de Madrid) e Ana Pastor (Ministerio de Fomento) asinaron un acordo cos promotores privados para mellorarlles as condicións. Fixérono, segundo a citada cabeceira, en contra de, polo menos, un ifnorme de Renfe de 2001 que pedía cancelar a operación, pois é a compañía pública tíñase que tragar "todos os riscos e os prexuízos económicos".
A sospeita do presunto pelotazo urbanístico gaña credibilidade hoxe ao fío da publicación da acta do Consello de DCN. Informe que a promotora tentou censurar, ao enviar un burofax ao xornal pedindo o seu destrución e ameazando con denunciarlles.
O XIRO DE JACINTO REY
Jacinto Rey, a pesar de ser unha das principais fortunas de Galicia, pasou décadas afastado dos obxectivos das cámaras. Todo cambiou coa chegada do bipartito ao poder, ao comprar o construtor a histórica cabeceira A Nosa Terra , referente do nacionalismo e lanzar un diario en papel, Xornal de Galicia, cunha liña editorial próxima ao PSdeG e ao quintanismo. Foi precisamente a foto do líder do Bloque Anxo Quintana no iate do construtor -publicada en precampaña- quen puxo o nome de Rey na boca de todo o mundo.
A famosa foto de Quintana no iate de Rey
Tras a derrota do bipartito, o triunfo de Feijóo e a chegada da crise, o construtor volveu mover fichas; pechando a centenaria e crebada A Nosa Terra e Xornal de Galicia, dous medios molestos para o PP. A pesar dos seus problemas financeiros, San José logrou capear a crise grazas aos seus investimentos no exterior e coa esperanza de poder por fin concretar a Operación Chamartín. En Galicia segue executando importantes obras públicas, por exemplo a actual remodelación da sede da Xunta de Galicia.
O PSOE ACEPTA QUE FOMENTO COMPAREZA
O asunto xa empeza a ter consecuencias políticas. Esquerda Unida reclamou que o ministro de Fomento compareza no Congreso para explicar a "Operación Chamartín". Todos os partidos salvo o PPdeCAT (abstención) , aprobaron a comparecencia de José Luís Ábalos.
A deputada Sol Sánchez (Unidos Podemos, EU) cualifica o caso de "grave" e reclama "explicacións oficiais" sobre por que se vendeu chan público cuxo "prezo por metro cadrado supón unicamente un terzo do seu valor".
IGLESIAS PIDE EXPLICACIÓNS A CARMENA
A operación tamén tensou as relacións entre Podemos e a alcaldesa de Madrid. "Dáme pena que do proxecto de Agora Madrid de fai catro anos quede tan pouco, e nunca entendín o papel que xogou o equipo de goberno Carmena na Operación Chamartín", declarou recentemente Pablo Iglesias sobre Manuela Carmena. E é que o proxecto seguiu avanzando nos últimos anos, como proba esta nota de prensa de Fomento.